Miguela Xuereb .td_uid_2_60feb504b8264_rand.td-a-rec-img{text-align:left}.td_uid_2_60feb504b8264_rand.td-a-rec-img img{margin:0 auto 0 0} L-istaġun tal-festi qiegħed magħna. Iżda għad-dieqa ta' ħafna dilettanti tal-festa l-pandemija għal sena oħra ħarbtet il-festi. Forsi, għal sena oħra l-Knisja Maltija, u l-parroċċi tagħna ġew ippreżentati b'opportunità sabiex jivvalutaw x'qed iħallu dawn il-festi. Hemm bżonn li verament wieħed jara kemm dawn il-festi huma mezz li permezz taċ-ċelebrazzjoni tal-ħajja ta' qaddisin, li mxew fuq il-passi ta' Ġesù u tagħlim tal-vanġelu, qegħdin iressquna aktar lejn Alla u biex inkunu xhieda ħajja tat-twemmin tagħna. Kull meta nara xi wieħed mill-programmi televiżivi dwar il-festi nħoss li dawn il-programmi ma tantx qed jagħtu xbieha li permezz tagħhom qed jgħinu sabiex jispirawna fuq livell spiritwali. Tabilħaqq forsi dawk li huma wara dawn il-produzzjonijiet huma aktar interessati li juru l-aspett artistiku u tradizzjonali. Dawn it-trażmissjonijiet jixhdu kemm hemm dilettanti li joffru l-ħin tagħhom b'mod volontarju sabiex isebbħu l-villaġġ tagħhom matul iċ-ċelebrazzjoni tal-qaddis patrun jew patruna tar-raħal tagħhom. Il-problema hi li dawn il-programmi qed inibbtu aktar sens ta' pika fost l-irħula. Il-festi f'ħafna rħula, kemm dawk li jiġu ċċelebrati ġewwa l-knejjes kif ukoll dawk esterni ntilfu f'eżaġerazzjonijiet li ma jagħmlux ġustizzja għat-tagħlim nisrani. Hemm min fil-midja qed jirreferi għal dawn il-festi saħansitra bħala "street party". Ma naħsibx li wieħed irid ikollu ħafna immaġinazzjoni biex jara x'qed iwassal għal dan. Numru ta' festi jmorru lil hinn minn ċelebrazzjoni ta' qaddis. Ħafna minn dawn il-festi spiċċaw vittma ta' esibizzjoniżmu estrem u religjożità popolari mingħajr bażi evanġelika. Uħud minnhom baqgħu marbutin ma' riti arkajċi li nsew jaġġornaw ruħhom mal-Konċilju Vatikan II. Minkejja li ħafna mix-xogħol isir b'xejn minn eluf ta' volontarji, għal kull festa jintefqu eluf kbar ta' ewro fuq armar, murtali, marċi u parafernalja oħra. Wara li tispiċċa l-festa dan kollu jtir mar-riħ, għaliex id-dilettanti dlonk jibdew jaħsbu kif is-sena ta' wara se jbattu r-rekord tagħhom stess li ma jmurx xi raħal ieħor jaqbiżhom fl-eċċessi. M'għandniex xi ngħidu, dawn it-tradizzjonijiet qed jgħinu sabiex il-mutur ekonomiku jibqa' għaddej ivenven. Dan għaliex mill-festi, b'xi mod jew ieħor, kulħadd iħaxxen butu, ibda mill-kmamar tan-nar, il-kjoskijiet tal-hot dogs u chips, tal-qubbajt, tax-xorb li aktar ma jaraw nies barra minn sensihom aktar jinkorraġġuhom, forsi mhux fid-deher biex ikunu 'etiċi' imma minn wara l-kwinti jaraw li kull post tax-xorb alkoħoliku ikollu birra, whiskey u vodka biżżejjed biex ma jmurx li xi ċelebranti joħorġu diżappuntati li bettija ma mlewiex biżżejjed u ma sarux duħħan. Ma' dan inżidu wkoll il-bejgħ ta' sustanzi illeċiti li sabu posthom ukoll fil-furur tal-marċi. Il-Katekiżmu tal-Knisja Kattolika jgħid ċar li: "Ix-xbieha ta' Kristu hi l-ikona liturġika per eċċellenza. L-oħrajn, li jirrappreżentaw lill-Madonna u lill-Qaddisin, ifissru lil Kristu, li ġie gglorifikat fihom. Huma jwasslu l-istess messaġġ tal-Evanġelju li l-Iskrittura Mqaddsa twassal bil-kelma, u jgħinu biex iqajmu u jsostnu l-fidi f'dawk li jemmnu… Il-qaddisin huma l-mudelli tagħna tat-talb u lilhom għandna nitolbu jidħlu għalina u għad-dinja kollha, quddiem it-Trinità Qaddisa. It-talb tagħhom hu l-ogħla qadi tal-pjan ta' Alla." Wieħed ma jridx jara li kull ma jsir fil-festi huwa ħażin u mingħajr intenzjoni tajba, iżda żgur hemm bżonn ukoll li wieħed jistaqsi kemm verament il-'venerazzjoni' esaġerata lejn il-qaddisin qed twassal għall-għan ta' dak li nemmnu fih? Is-sena l-oħra l-Arċisqof Charles Scicluna ppreżenta d-dokument, 'Knisja Waħda – Vjaġġ Wieħed'. Dan id-dokument qed iservi bħala mezz ta' dixxerniment li għandu jwassal għal pjan pastorali għad-djoċesi ta' Malta. Fid-dokument insibu li "meta t‐talb u l‐liturġija jispiċċaw biss ritwali vojta, jew meta naħa tirbaħ fuq oħra, u anke meta t‐tfittxija għall‐pjaċir tieħu post id‐devozzjoni, il‐Knisja tispiċċa tiċħad lilha nnifisha". Ma naħsibx li parroċċi għandhom jitilfu l-opportunità li tat il-pandemija sabiex jiddixxernu sew x'inhu verament l-essenzjal meta' jiġu ċċelebrati l-festi tal-qaddisin. Għalkemm għandna tassew għaliex nifirħu u niċċelebraw il-ħajja qaddisa ta' dawn in-nies. Għandna nfittxu li dawn il-festi jkunu fuq kollox esperjenza li twassalna aktar viċin ta' Alla. Huwa tajjeb ukoll li filwaqt li niċċelebraw il-festi bħala komunità ta' parroċċa, minflok tberbiq żejjed fuq esibizzjonijiet mingħajr sinifikat, isiru aktar atti ta' karità u solidarjetà lejn persuni li l-aktar għandhom bżonn u li qed ibatu fis-skiet. .td_uid_3_60feb504b8621_rand.td-a-rec-img{text-align:left}.td_uid_3_60feb504b8621_rand.td-a-rec-img img{margin:0 auto 0 0}